Mens det står på, er Andrea Dragsdahl presset, men hun er sikker på, at hun gør det rigtige.

- Jeg har ikke opfundet, at der er nogle, der er ulykkelige. Jeg har ikke opfundet, at organisationerne siger, at det her er et reelt problem, fortæller hun og fastslår:

- Det handler om at finde de rådne huller, der er i samfundet, og få beskrevet, at de eksisterer. Og hvis jeg så går og er bange for at blive slået ned, eller jeg ikke tør sove om natten, så bremser det mig jo i at lave mit arbejde.

Bliver meldt til politiet

Truslerne bliver politianmeldt, men politiet finder aldrig frem til afsenderne. Efter lidt mere end en måned stopper chikanen heldigvis. Men selv om det er en hård periode for Andrea Dragsdahl, har hun på intet tidspunkt lyst til på nogen måde at give op.

Her er en af de artikler, der førte til hadefulde mails og trusler.

- Der var flere gange, hvor jeg tænkte, ”det her er godt nok ubehageligt, orker jeg det?” Men jeg var aldrig oprigtig i tvivl, fortæller hun her ni måneder senere, hvor hun forlængst er holdt op med at gå og tænke for meget over det.

- Det fyldte meget i min underbevidsthed i lang tid. Men det gør det ikke i dag, hvor jeg har det rigtig godt. Jeg står fuldstændig ved det, jeg har skrevet.

- Men det har gjort mig endnu mere opmærksom på, at journalistik kan have konsekvenser for andre, pointerer Andrea Dragsdahl, der blandt andet refererer til, at nogle af de youtubere, hun skrev om, efterfølgende mistede givtige sponsorindtægter.

I 'Ryd forsiden' møder man også Rune Lykkeberg, som er chefredaktør på Information. For ham at se, er det positivt, hvis journalisterne i en tidlig fase oplever reaktioner på det, de laver.

- Jeg synes altid, det er bedst, hvis unge journalister oplever, at der er stød i hegnet med det samme. At det, du gør, påvirker folk så meget, at de svarer igen.